РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/70-19

27. март 2019. године

Б е о г р а д

ЗАПИСНИК

69. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 27. МАРТА 2019. ГОДИНЕ

Седница је почела у 09,15 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Србислав Филиповић, Момо Чолаковић и Золтан Пек.

Седници су присуствовали и Тања Дамњановић Томашевић (заменик Верољуба Арсића), Зоран Деспотовић (заменик Миљана Дамјановића), Горица Гајић (заменик Милана Лапчевића) и Ђорђе Косанић (заменик Војислава Вујића).

Седници нису присуствовали чланови Одбора: Душан Бајатовић, Милорад Мирчић, Саша Радуловић, Горан Ћирић, Милорад Мијатовић, нити њихови заменици.

Седници је присуствовала и госпођа Ана Триповић, в.д. директора Управе за јавни дуг у Министарству финансија.

На предлог председника, Одбор је, већином гласова (**10 гласова за, један члан Одбора који није искористио право гласа**) утврдио следећи:

Д н е в н и р е д :

- Усвајање записника са 67. и 68. седнице Одбора;

1. Разматрање Предлога закона о потврђивању Акта о оснивању Азијске инфраструктурне инвестиционе банке (број 011-394/19 од 6. марта 2019. године);
2. Доношење одлуке о покретању поступка за утврђивање предлога за избор члана Републичке комисије за заштиту права у поступцима јавних набавки;
3. Доношење одлуке о образовању Радне групе за спровођење поступка за избор члана Републичке комисије за заштиту права у поступцима јавних набавки.

Пре преласка на рад по утврђеном дневном реду који је Одбор утврдио већином гласова **(10 гласова за, један члан Одбора који није искористио право гласа), Одбор је, без примедби,** усвојио записник са 67. седнице Одбора, која је одржана 18. марта 2019. године, и записник са 68. седнице Одбора, која је одржана 21. марта 2019. године.

**ПРВА ТАЧКА ДНЕВНОГ РЕДА:** Разматрање Предлога закона о потврђивању Акта о оснивању Азијске инфраструктурне инвестиционе банке (број 011-394/19 од 6. марта 2019. године).

Председник Одбора је дала реч поверенику Владе госпођи Ани Триповић, в.д. директора Управе за јавни дуг у Министарству финансија, која је образложила разлоге за приступање Азијској инфраструктурној банци, као и сам Предлог закона.

Након завршеног излагања Одбор је, на основу члана 156. став 3. Пословника Народне скупштине, већином гласова (**10 гласова за, један члан Одбора који није искористио право гласа) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Акта о оснивању Азијске инфраструктурне банке.

За известиоца Одбора на седници Народне скупштине одређена је др Александра Томић, председник Одбора.

**ДРУГА ТАЧКА ДНЕВНОГ РЕДА:** Доношење одлуке о покретању поступка за утврђивање предлога за избор члана Републичке комисије за заштиту права у поступцима јавних набавки.

Александра Томић, председница Одбора је чланове и заменике чланова подсетила да је Народна скупштина Републике Србије је на Четвртој седници Другог редовног заседања у 2018. години, одржаној 7. децембра 2018. године, донела Одлуку о престанку функције члана Републичке комисије за заштиту права у поступцима јавних набавки, Бранимиру Благојевићу, због подношења оставке, као и на одредбе Закона о јавним набавкама којима је прописан начин избора чланова Републичке комисије за заштиту права у поступцима јавних набавки.

Како би се што пре обезбедили услови за неометан рад Републичке комисије, потребно је да Одбор донесе одлуку о покретању поступка за утврђивање предлога кандидата за избор члана, што подразумева спровођење јавног конкурса, који ће бити објављен у „Службеном гласнику РС“, дневном листу „Политика“ и на интернет страници Народне скупштине.

На предлог председника, Одбор је, већином гласова (**10 гласова за, један члан Одбора који није искористио право гласа),** утврдио Одлуку o покретању поступка за утврђивање предлога кандидата за избор члана Републичке комисије за заштиту права у поступцима јавних набавки.

**ТРЕЋА ТАЧКА ДНЕВНОГ РЕДА:** Доношење одлуке о образовању Радне групе за спровођење поступка за избор члана Републичке комисије за заштиту права у поступцима јавних набавки.

На предлог председника, Одбор је, већином гласова (**10 гласова за, један члан Одбора који није искористио право гласа) одлучио да**, у циљу ефикаснијег рада Одбора у поступку утврђивања предлога кандидата за избор члана Републичке комисије за заштиту права у поступцима јавних набавки, образује Радну групу за спровођење поступка за предлагање кандидата за избор члана Републичке комисије за заштиту права у поступцима јавних набавки у саставу: Верољуб Арсић, председавајући, и чланови Горан Ћирић, проф.др Милорад Мијатовић, Милан Лапчевић и Горан Ковачевић.

Седница Одбора је завршена у 09,25 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић